Die inspirasie vir sy boek het hy op die eiland Malta gekry en waar hy met Jahwe begin korrespondeer en 11 briewe aan hom geskryf het. Malta se geskiedenis word gekenmerk deur gewelddadige oorloë waar mense mekaar doodgemaak het in die naam van godsdiens.
Mense se godsbegrip het deur die eeue heen geëvolueer en ook sy eie godsbegrip het oor die jare wesenlik verander.
Vandag beskou hy “God” as ’n metafoor vir die Onsienbare wat mens nie in woorde of dogmatiese geloof kan omskryf nie. Dit is nie vir hom belangrik om God as ’n persoon te sien nie. As ander mense hieroor met hom verskil, is dit goed so en hy respekteer dit, maar hy tree nie meer in debat daaroor nie. Dis húlle saak.